Gondor

In Gondor, trigimoin Roys success Anârion nicen ant id poli Barad-dûr. Nespekent id aunstop weir ies tohrb age ep ia grances unte meis quem mil yars, i Sud Dùnedain bihr stets richer ed staurer landi ed mari, ed to tiel id regne os Atanatar II qui buit lakapt Alcarin is Klewost. Yed ja biprohp signes os decline, ighi Nobles, Sudi, ghiem sert ed hieb pauk purts. 
Is prest aunpurto Roy buit Falastur, ed is dwot, Narmacil 1st, son os Atanatar Alcarin. 
Buit Ostoher, is septim roy, qui reconstruxit Minas Anor, sekwos-ye lientresidence iom Roys, prefert face Osgiliath. Sub eys regne, Gondor subih ia prest offensives im eusttos Wild Menscen. Yed eys son, Tarostar, vic ed swieurg i ex id land ed it viemsit id nam Rômendacil – Eustvictor. Lakin is vinohc weighend-ye protie nov hordes em Eustnics. Eys son, Turambar, vengit iom, ed krig vasta territoria eustworts. 
Med Tarannon, iom dwodemt roy, ghyaht id genti iom Navigatoren Roys quoy schowbeyeer flottes ed extens Gondors augos engwn id khayghian, wester ed suder quem Gondors wostias. Kay memmnes sien sighs ka Squaderadmiral, Tarannon se kingit med id cron sub id nam Falastur, « Caustenswamen ». 
Eärnil Ist, eys nepot, restaurit ia ruines os Pelargir, id awo porto, ed un staur marine. 
Is beliegher Umbar martos ed landtos ed lambh id, ed it bihsit Umbars deub liman un important haven ed un jiowschay weitwoddend id souverainitat os Gondor (Umbars miero rass ed deub liman hieb est ayt Nùmenori land pon ia Awa Diens, yed eet un fief im Roymenscen, tim qui eebihient kalt sekwos-ye i Kyehrsen Nûmenoris, corrupen ab Sauron, ed qui haiss Elendils tarafdars meis quem ne de oinem. Pos id pehden os Sauron, iro race minc jaldi, we gwohm do se blande im Medioghehrdmenscims, yed heriteer, aun mildern, ir haines dia Gondor. Also obkwohk Umbars krig meg-ye kaurd). Bet Eârnil ne diu survivit sien sigh. Is buit lusen con mult navs wiropeku, unte uno mier storm apo Umbar. Eysschi son, Ciryadil, buit uno navenstructor, yed i Haradmensci, duct ab i Swamens qui hieb esen chassen ex id region, rikeer gwis-ye ed beliegheer id poli, ed Ciryandil nohc weighend-ye in Haradwaith. 
Unte yars inmarcheer peinds do Umbar bet id buit naiwo kricto dank id maritim stieure Gondors. Ciryaher, son os Ciryandil, intizier, kun is hieb sammelt sien forces nisturd nordtos, landi ed mari, ed uperagus id sreumen Harnen, eys armees kieyd i Haradmenscens, ed irims Roys buit dwight recognihes id souverainitat os Gondor (1050). Tun Ciryaher emsit ka nam Hyarmendacil, « Sudvictor ». 
Nel peindis durs challenge id stieure os Hyarmendacil unte id reste os eys long regne. Is buit roy unte centom trigimquar yars, id longst regne ploisko oin alter, in id genti Anàrion. Sub eys waldh niekit Gondor id apogee siens augos : id rig strohc nordworts-ye tiel id Celebrant, westworts-ye tiel id Greysflutt, ed eustworts-ye tiel Rhûns Egher, sudi id Harnen Sreumen eet sindu ed id rig ambghohrd id hol khayghian tiel id peninsule ed id mier port Harnen. Imen Anduinsdalmensci eent submitten eysims loys, ies Roys os Harad kassiem allegence tibs Gondors, ed ir sons gwiveer in id curt idsen Roys, ka ghisals. Mordor de eet un tuntos abandont land yed uperwakhen ab staur polis qua guardeer ia passes. 
It se vihieus id gento iom Navigatoren Roys. Atanatar Alcarin, son os Hyarmendacil, gwivit sumptueus-ye, tem quemwert inter ia ghesors em Gondors purts, jauhars eent nia meis quem kaghels, leikus... Isde Atanatar kiem aschyesch ed kwohr neid kay mantines id magh is hieb heritet, ed eys dwo sons hieb sam temperament. Ja pre eys mohrt inkiep Gondors decline ed okwivid-ye eys peinds suawois de. Eet neglegen stahe wakht bi ia grances con Mordor. Lakin,, bad sub id regne os Valacar id prest mier calamitat afflixit Gondor : id civil weir kalen Gentigvonia quod suwit muhim leusa ed ruines ex qua id land naiw eestahiet iter alnos. 
Minalcar Calmacilson eet uno megilgwis wir, ed in 1240, Narmacil vanschend delege sems om siena responsibilitats, iom buwit Regent ios Rig. Tuntos wieldh is Gondor in id nam iom Roys, hin is successit sien pater. I Nortmen buir eys presto sweurgh. 
Ighi hieb-se muhim-ye multipliet unte tod long pace tempos favoriset ab id stieure os Gondor. Ies Roys bevis dia i uno megil ryowkhowia ar eent i nityest bayna i lyter Menscens binisbat i Dùnedain (descendants, in major part, tom folks quois orgwohm i awi Edain), ed ies mohgh im vast lands trans id Anduin, suder quem Glendwidu, kay alegihr id region contra ia incursions im Eustnics. Eeghi inflitrent-se unte ter ti Eustnics, yani unte id plain quod lyohg inter id Egher ed id Burgabehrg. 
Sub id regne os Narmacil I, ir attaques restiert, bet in-kap, aun megil yalos, lakin is Regent math i Nortmen ops distieung ad Gondor, ed od sems ex i, auter ob lwonlas, au ob agosmenos allier-se im Eustnics. Yoitkwe in 1248, Minalcar viduxit un staur armee ed inflixit un gwaur marloubia im Eustnics, quartiert kathire inter Rhovanion ed id Egher, ed destruxit ir quant wauns ed pagsa euster quem id Egher, itak emsit ka nam « Romendacil ». 
Koimreikus Romendacil fortificit id westouper ios Anduin tiel ids condeht con id Limlint, ed is bien ad quant gospoti steighiet ghom kemti id sreumen trans ia Emyn Muil. Isge dehmihsit ia stuts ios Argonath ub Nen Hithoel. Bet dat is wien yeudmens ed viensch kardwne ia diemens inter Gondor ed i Nortmen, is draukhtih pro se pelus ex iens, ed semims conferit hoga bungsa in sien heirs. 
Romendacil bevis besonters affabilitato dia Vidugavia qui hieb iom bistahn unte eys weireffort. Is sieyg ses Rhovanions Roy ed isghi eet is staurst peurst ios Nord, quayque eys wi roydem strohc inter Glendwidu ed id sreumen Celduin (Argdehnu). In 1250, Romendacil yisit sien son Valacar reside unte sem wakt, ka ambassador, bi Vidugavia, ed familiarasce con id bahsa, ia swohds ed ia politic vids im Nortmen. Yed Valacar lit baygh trans ia vanscha siens pater isghi vistyohrg ia Nordlands ed ids folks, ed is wohd Vidumavi Vidugaviasdugter. Ed plur yars dohn pre eys reiken. Nu-vahsit tod wehden slures, sekwos-ye, id weir kalto Gentigvonia. 
Ighi Grands os Gondor ja bevis baygh honn dia i Nortmen bayna i, ed wi-ye ne kwahr ghabe od is cronprince au quiskwe wanaksunu wohd un gwen uns inferiorios race, eti un gospotnia. Ismen Roy Valacar geriesc, proe-de grohm id rebellion in ia sudprovinces. Eys Rayna hieb est un Person os qualitat ed un Potnia os Beauteit, yed os lytil jumiung, solgghi eet id meinyun im lyter Menscen, ed i Dùnedain bieyeer eys descendants subeiheint id sam fat, ed bihient decheen ud id majestat ies Roys im Menscen endur. Also bevis i pau suamenos de recognihes ka swamen eys son, qui quayque is eet taiper kalen Eldacar, hieb gnahn in gospoti land ed eet namen in sien yuwent Vinitharya, uno nam current bayna sienens matruwens. 
Itak-ye kun Eldacar successit sien pater, weir udbrohg in Gondor. Bet Eldacar ne eet wir qui sisit se nepunei bihe spolyet ud sien loikwn. Sieni ascendance os prince os Gondor allicit is id neren menos im Nortmen. Is eet suaenokw ed bolt, ed okwivid-ye ne kwecto eegerasciet meis oku quem sien pater. Duct ab descendants iom awen Roys contesteer i confederat rebells eys waldh, yed is katuit protiev i tiel exhaustion sienen forcen. Is fin-ye viwohs belaghert in Osgiliath, ed is dier diu, hina famine ed ia superior forces im rebells chasseer iom tetos, ablinkwnd id urb ibs flammes. Unte tod siege ed id subsequent brand, id Tor quod arohg id Osgiliath Petra buit destruct ed id palantir lust bogtro. 
Yed Eldacar skiep ud sien peinds ed ghohd nordtro bayna sienens nityens. Ed mults joineer iom, tant Nortmen draukhtend Gondor quem Dùnedain iom nordregions ios Rig. Isghi eet suakohnst ab senters, eti alyi hieb vihaisst eysrhassib, eet-yos nam Castamir, napter os Calimehtar, yuner brater os Romendacil. So Castamir eet aserng-ye oino prokwst id cron eti hiebit pelu tarafdars in ia rangs im rebells isghi eet Navenpoti, ed ghohd antruses id stehmen im weikers ios khayghian ed iom mier ports : tom Pelargir ed Umbar. 
Nemen Castamir hieb diu regnet, proe-de bevisit maung takabur ed pau generositat, cruel-on wir, kam to hieb ghohdt ses constatet unte id prise os Osgiliath. Is nicihsit Ornendil Eldacarson, qui hieb esen kapen, ed ia massacres ed destructions is wohl iti lit for trans ia swehdsa os weir. Eememohneer to in Minas Tirith ed in Ithilien, ed tosu buit Castamir dar minter kamt ob id kwohk pau kaurnd de id wal ios land ed mohn tik de sien vecels, planend transfere id rigsnagor do Pelargir. Ed is eeregneneut pon payn dec yars, kun Eldacar, kehnsend sien tid hieb gwohmen, iegit ghom Nordtos, ducend un staur armee, ex Calenardhon, Anôrien ed Ithilien, leuds adjoineer iom. Id drehden muss in Lebennin, ed uno megil boi jinkdousit ambh ia Erui Pords, quer buit ghun id noblest cruor Gondors, isswo Eldacar nicit Castamir in dwinkatu, vengend it Ornendil. Bet ies sons Castamirs antsielg, ed con sems iren kerabs ed id important contingent vecelyeudmen kiester-se in Pelargir ed diu resisteer. 
Ed kun i hieb ambhsammelt quantum im etilikwit ka dispars forces, abseghleer (Eldacar ghi ne xih navs kay apterfanzowe i), ed abpieg do Umbar. Ed ter i sul un xiti quetro vasyi peinds ios Roy miegh endergwehme in salvtat, un swamonium independent ud eys cron. Ed dohn pelu Menscengwits, ed naiw Umbar zakorelit protie Gondor, un constant menace contra ids causta ed cada maritim commerce, ed quos taslime buit bad hassilet sub id regne os Elessar. Ed it bihsit id region Sudgondor un dawalando de quod disputeer i Corsars con iens Roys. 
Gondor deplorit id leus Umbars, ne tik ob id rig wohs aunsam-ye schrinken sudi, ed visit sien waldh uper i Haradmenscens contestet, sontern obschi todih hieb lans so Ar-Pharazôn is Golden, senst roy os Nûmenor, ed terkye hieb is vict Saurons augos. Aundwoi hieb mier edwolns iswohrn tetos, yed hatta Elendils tarafdars mohm gurur-ye id gumt os Ar-Pharazôns klewost armada, surregend ep id horizont iom Mars, ed ye id cim ios hog behrg hieb, uperkeihnd id Port, hieb i dohmt un buland albh colunn ka commemorative monument tom wakyas, ed tod colunn subkihsit un cristallen globe quod kiep ia rais om Sowel ed Luna, ed bligit kam un staro prestios mege, quod ye suadin ghohd bihe dyohrct pon Gondors causta ed meg dalgtos, in Westmar. Ed it eebihiet id vis tiel Saurons dwoter ubgumt, bihsit-yod taiper imminent, Umbar pohd sub id waldh eysen slougs, ed tun buit gvohnt id monument quod schahidit eys humiliation. 
Pos Eldacars koimreik, id aserng ios Royal Dom ed altern Dùnedain doms gwohm do se blande meis intim-ye con tod em lyter Menscens. Ighi persons os qualitat hieb, kathire, nohct unte id Gentigvonia, eti Eldacar favorisit i Nortmen qui hieb hohlpt iom ad rekriges eys cron, ed Gondors befolken hieb-se kardwnto med menegh em Nortmen ex Rhovanion. 
In-kap ne accelerit tod melezia id decline im Dùnedain, kam sems hiebeer bayn, lakin tod decline natyohc inexorable-ye, lyt ed lyt. Ed ne maght bihe dwoit od id premier cause gwohm ex idpet kweit os Medioghehrd, ed id fact od pos id Submersion ios Starland, ia ghabs qua hieb esen mohghen im Nùmenoris buir tadrijan stract ex i. Eegwiviet Eldacar tiel dwocenttrigimpenkat, ed is regnit unte penkgimoct yars, ex qua dec passet in exile. 
Id dwot – gargicst – calamitat, hih Gondor sub id regne os Telemnar, dwogimsixt Roy, quos pater Minardil Eldacarson buit nict in Pelargir ab Umbars Corsars (qui wohs ducen ab Angamaitë ed Sangahyando, pro-sons os Castamir). Pau pos pohd ep id land un katel pestilence bohrn ab eusttos winds. 
Nohc is Roy ed eys quant purts, ed un dwaschaw em Gondorleuds, besonters ti qui gwiveer in Osgiliath. Tuntos, ob malal ed yeudmenmank, id vigilance engwn ia grances oislu, ed buit oiqtopen swekwehre id defense iom polis qua guardeer ia derventes. 
Serter eebihiet ghapt od to hol ubgwohm kunkye duskit Glendwidu ed kun resurrexeer bachimien pelu bedebah jects, signes os Saurons reiken. Aundwoi ischi peinds os Gondor kwohnd sonst ne habient lipsen brunges id sliebe stand quer wohs id rig, bet Saurono miegh intizare, ed kad id access do Mordor eet quo is khaliban viensch. 
Kun Roy Telemnar mohr, iaschi Kwita Drus os Minas Anor mars, ed turs nastahnd. Yed eys nepot, Tarondor, success iom ed replantit un semen in id citadell. Isge transferit proaiw id seddos ios rig do Minas Anor, ar Osgiliath eet part-ye abandont ed mox menacit med gadrabhe. Bayna qui, feugend ud id contagion, hieb abpagen do Ithilien au ia Westdals, buir pauks qui gairn-ye rik tetro. 
Tarondor, qui sess meg yun ep id thron, hieb id longst regne vasyen Roys Gondors, yed is khiek parkwehre meger jecto quem peristruge id rig, ed tadrijan peritulges ids forces. Lakin eys son Telumehtar, mohmyend Minardils nehc ed furieus de id deursia im Corsars qui razzyeer eys causta, agend nepunei tiel Anfalas, siemmel sien webens ed, in 1810, sib udschturm Umbar. Unte tod weir nohc i sensti descendants Castamirs, ed Umbar buit iter submiss ei waldh iom Roys. Telumehtar addih sib id « klewosnam » Umbardacil. Yed mox proe-kwohnd Gondor nov calamitats, ed Umbar buit iter lusen ed pohd do ia ghesors im Haradmenscen.
Id trit calamitat buit id invasion im Woghreiders qui endermineer Gondors vankend forces, ei dwinghend weirs qua eetyehcient unte takriban cent yars. I Woghreiders eent un folk, au un folkenboidos, ex Orient, yed eent meg kathirer ed meis-ye suaarmen quem ne de sem lahtoris prev-ye ubgwohmt. Eetrehcent med mier woghs ed ir teutions eekatuent abord carrs. Kmehn, kam to obkwohk sekwos-ye ab i schijas os Sauron, ruscheer stayg do Gondor, ed Roy Narmacil II buit nict ab i unte id boi quod tyohc trans id Anduin, anno 1856. I weikers om medyum ed sud Rhovanion buir persclawt ed Gondor vis unte sem tempos sien territorium extenden trans id Anduin ed ia Emyn Muil [yewert tod zaman rinmarcheer i Ringdrukhs do Mordor]. 
Ye id brungos uns revolution ubgwohmt in Rhovanion, Calimehtar, son os Narmacil II, vengit sien pater uperwehndend-ye i Eustnics unte id megil sigh ios plain Dagorlad in 1899, yoitkwe unte sem tempos cada perile buit vergihn. Nu-gwohm bo rigs iter do comradhe sub ia regnes os Araphant nordi ed os Ondoher Calimehtarson sudi, pos un long prist om silence ed distance. Iaghi hieb vighaben od oina magh ed vol wohl id attaque, slurn sammel ex plur gons, contra i survivers os Nùmenor. Nu-wohd Arvedui, Araphants hered, Firiel Ondohersdugter (1940). Bet neuter iom bo rigs ne khaliess-pet mutu, Angmar ghi hajoumit iter Arthedain sammel kun i Woghreiders reprohp staur. 
It ieg i Woghreiders kathire do suder quem Mordor ed allier-se im Menscims om Khand ed Prokwem Harad. Ed sub tod gvaltic waurg, dehlgend dare fronto tant nordi quem sudi, Gondor quasi sohnk. In 1944, Roy Ondoher ed eys dwo sons, Artamir ed Faramir, nohc weighend-ye norder quem Morannon, ed i peinds lahr Ithilien. Yed Eârnil, Korion ios Sud Armee, sohl un sigh in Sud Ithilien, ed destruxit id Harad heir quod hieb upergwahn id fluv Poros. Spehdend nordworts, is siemmel ia disbandet members ios Nord Armee ed attaquit id magno lagher im Woghreiders, menxu eent ghawdend ed dapanend, criend od Gondor eet vicen ed od im tik etilikwit kwahe id lwon. Eârnil sib udschturm id lagher ed fwenschiewit ia woghs, ed is chassit i peinds in plen kasra ex Ithilien. Pelus ex qui fug ant iom nohc in ia Muraisch im Mortus. 
Pos ia nehcs om Ondoher ed eys sons, Arvedui ios Nordrigios ghehldih sien rects ei cron os Gondor, ka directo descendant os Isildur ed mann as Firiel saul survivend purt os Ondoher. Lakin eys pretensions buir nel-ye admiss. Ye tod waurmen, Pelendur, Royschalk Ondohers, ieg id decisive rol. 
Gondors Concil jawieb : « Id cron ed id souverainitat os Gondor bayghe wahid-ye iens hereds os Meneldil, Anàrionson, quei Isildur devolvit tod rig. In Gondor biht heriten exclusive-ye inter ners, ed habmos nel-ye klun od id loy eet alter in Arnor. »
Ad to Arvedui respons : « Elendil hieb dwo sons, ex quens Isildur buit is ater ed is legitim hered siens pater. Hams klun od Elendils nam remant hoydtro inkapem ios genti iom roys Gondors, chunke is eet ayt Megil Roy, habend souverainitat uper vasya lands im Dùnedain. Quan Elendil eet dar gwiv, eysi sons diek id joint gouvernement uper id Sud, bet kun nohc Elendil, Isildur gwahsit assumpe id uperwaldh siens pater, ed uperdehsit id gouvernement uper id Sud, sam-ye, ei son siens brater. Is ne tyohgv sien souverainitat uper Gondor, ni admiss od Elendils rig buit divis proaiwo. » 
« Eti, bim awens Nùmenoris, id scepter eet likwn al atst im royal purts, kweter el buit ner au ster. Aundwoi ne buit semper dyit tod loy ab i awens Nùmenoris, ep ir exile territoria quer regnit un aunstop weir, yed solg eet id loy nosters folk, kyeukmos-yod taiper, Ondohers purts nehcus aun posteritat. » (Leg promulgen in Nùmenor [kam is Roy nos manthih] kun Tar-Aldarion, is sixt Roy, apterlikwit tik oin purt, un dugter. Ia bihsit ia prest Rayn qua bug id effective magh, Rayn Tar-Ancalimë. Bet solg ne eet id loy prever. Tar-Elendil, is quarto roy, hieb esen succedden ab sien son Tar-Meneldur, quayque eys dugter, Silmarien, buit ater. Is de Elendil eet un descendant as Silmarien.)
Ad to Gondor nel-ye antwohrd. Rhalib korion, Eârnil ghehldih sien rects ei cron, ed id ei buit ijaben samt approbation vasyen Gondor Dùnedain, isghi eet aserngprince : son os Siriondil, iom-pet son os Calimmacil, son os Arciryas, brater os Narmacil II. Arvedui ne mutalbit sien rects, isghi neter ghohd ni volit diwides id cheus im Gondor Dùnedain, yed eys eminent rects naiw eebihient myohrst ab eys descendants, hatta kun ir royaltat neti buit scheischaung. Proschgwohm ghi id tid kun id Nordrig vahsit se termine. 
Arvedui buit ya is senst Roy, kam dict ab sieno nam. Est narren tod nam ei buit daht ye eyso gnahsa ab Malbeth iom Gvaedd qui sieyg eysi pater : « Iom kalsies Arvedui, isghi sessiet is senst in Arthedain. Yed un cheus sessiet proposen im Dùnedain, ed sei optent pro iom kwecto minter promissor, tun tien son mutanamsiet ed is bihsiet swamen uns vast rig. Sonst mier edwolns adgwehmsient ed pelu Menscengwits dehnsient pre restahnt i Dùnedain ed pre retrehvent ir aw unitat. »
Ed alnos lika, in Gondor, oin Roy success Eârnil. Kad sei id scepter ed id cron habient esen joint, tun habiet id royal decos naduren ed pelu biedas habient esen vergihn. Yed Eârnil eet un hakime ed nel-ye arrogant wir, esdi, kam pro pleistens Gondorleuds, id rig Arthedain ei kwohkit kam pau, kamkwe noble buit id ascendance eysen Roys. 
Is yis messages ad Arvedui, mehldend is assumpsit id cron os Gondor, kemti ia loys ed naudhs ios Sudrig. « Yed ne myehrso nies allegence dia Arnor, ni renege noster gendeltat ni vanscho kem Elendils Rigs bihnt proaiwo rhayir dia mutu. Vos mandesiem cada khalass yu wansiete, tando to ghehdsiem. »
Bet un khvil eedehniet pre Eârnil khiss kafi darm in sien rigo kay dostringes sien promiss. Med stets meincend forces, Roy Araphant continuit repulge Angmars hajoums, ed kun is success iom, Arvedui kwohr id sam, bet vighohd, ye osyern 1973, messages do Gondor qua lohg id mier gjian os Arthedain, ed od is Roybrukh se preparit ad ei bires id coup-de-grace. Eârnil yis fauran sien son Eârnur nordtro, ducend un squader ed quanta forces is ghod behande, ed wohl iom spehde. Pior sert. Hatta pre Eârnur niek Lindons ports, is Roybrukho hiebit parakapen Arthedains krig, ed Arvedui hieb nohcen in katu. 
Yed kun Eârnuro prohp in ia Greis Havens, joy buit megil ed megil buit staunos, tant bayna i Elfs quem i Menscens. Os tem hog tonnage ed tem kathire eent eys navs quem ia ghohd payn trehve quer fundare, quayque ia hieb est behandiht Harlond ed Forlond, ed ex ta navs exstigh un staur armee samt kafi munitions ed meriends pro un weir om Megil Roys. It kohns i Nordleuds inghi Gondor to skip tik un expeditionar corps om modeste dimensions in id regard iom forcen ios land. Meis quem quant, id beauteit im ekwen buit laudet, pelus ghi ex i gwohm ex id Anduindal, ed eent ridt ab buland ed suaenokw ekwots, iens mynder peurstens os Rhovanion. 
Poskwo kyukit Cirdan id holo landsheir om Lindon au Arnor, ed kun quant buit parat, id armee uperieg id Lhun ed bimarchit nordworts kay drehde iom Roybrukh os Angmar. Sowert mukiem taiper in Fornost is hiebit befolken med malefic creatures, usurpend id baytel ed id waldh idsen roys. In sien foll gurur is ne intizier kem eys peinds gwehmient ad belagher iom, sontern is sielg ad incontre i, mehnend is abfirschiet i, kam is hieb kwohrt contra alters, do id sreumen Lhun. 
Bet, nisteurdend kata Evendims clins, id West Armee rusch ep iom, ed id boio rierz in id plain quod lyehct inter Lac Nenuial ed ia Nordkalmas. Angmars forces ja cess ed wigh aretraite kye Fornost kun id magno cavalerie quod, nordtos, hieb girn ia Clins, rusch ep ia ed precipitit ir kasra. Is Roybrukh, con quantens ex sienens is ghohd sammel, mwaungsousit do Nord, endergwehmskwnd ep sien Angmarland. Bet pre is ghohd do id schalasch os Carn Dûm, Gondors cavalerie, samt Eârnuro reidend perodh, naviex iom. Ye id sam instant ubgwohm Glorfindel, is Elfisk Poti, commander om Rivendals forces, ed tem complete buit Angmars marloubia quem etilikwit wester quem id Gabehrg neter Menscis ni Ork tos rig. 
Yedwert kun hol buit sampurna, stayg prohp ispet Roybrukh, vehsend ed masken in kyehrsen, ep un surogv okwekwo. Dekhschat lambh quantens qui dyohrc iom, bet tem eet id haines is hieb dia iom quem is forakwt-se wahid-ye protie Gondors Korion, ed samt un gargic heul, is oisper direct-ye sien ekwo contra iom. Eârnur men habiet witerstahn, eys de ekwo khiek tehle id gvalt ios hajoum, is abvic ed abfug, forbehrnd Eârnuro pre senter ghohd rewaldhe iom. 
Ed glihsit is Roybrukh, ed neis ex tens quoy ieur id eemyehrsiet id horror tos buxianxu cakhin. Kunmen Glorfindel rid perodh, ep sien kwit ekwu, eys de gleimen se forcliengh in eys gurgule, ed abreidus, is Roybrukh abfug ed forswohnd do id skadh. Nocto gwohl ep id walu, ed is disprohp, ed nimen wois quetro is hieb abriden. 
Tun reprohp Eârnur, bet Glorfindel, scrutend id teugerascend temos, sieyg : « Mae apterreidte iom ! Is niet rikes do tod land. » « Ids meinyun eet dalg ud ses parkwohrn, ed pehdsiet, bet not by the hand of man will he fall ! » Ed pelu leuds eemehmient eys wekwos, bet Eârnur eet furieus, tik sehgnend de kwines id subihn humiliation. 
It ens Angmars malefic waldh, ed it Earnur, Gondors Korion, sib attraxit id implacable haines ios Roybrukh, bet pelu yars eedehnient pre to buit revelet. 
Eârnur eet bolt kam sien pater, bet ne, instar iom, zirek ed clever, is eet un robust wir uns ardent temperament, yed is ne wohdskwit gwen, isghi tik-ye kiem boi ed webenghesoria. Eys kyudsa neren eent tem megil quem nimen ghohd vinces iom unte juxta ed ernus styohrg-ya is baygh, kwehkend meis ka Champion in Spehrds, quem Korion au Roy, ed is eegweupiet sien gwis ed dexia tiel un oumer meg ater quem is mutawassit ensan. 
Kun Eârnur kingihsit id cron sien cap, in 2043, is Roy os Minas Morgul kwieydit iom do dwinkatu, naydend iom ob sleubus unte id Nordboi. Ye tod preter waurmen, Mardil is Royschalko ghohd sutes id grassab ios Wanak. Minas Anor quod hiebit bihn id major urb ios rig pon id zaman os Roy Telemnar, ed id residence iom souverains, buit mutnamto do Minas Tirith, yani id calancha face ia malefices Mordors. 
Eârnur eeregneneut pon tik sept yars kun is Swamen os Morgul iom provoquit, saygend od ei couardice os sien yuwent, Eârnur addih taiper id pusillanimitat os oumer. Ye tod ker, Mardil khiek protiedare iom Roy, ed Eârnur abrid con uno smulk badrakia om ekwots tiel Minas Morguls dwors. De tod reiden buit neti klun. Buit crediht, in Gondor, od is peindo hieb kapen iom Roy khianat-ye, ed od is hieb nohct in Minas Morgul in aziyat, bet dat eet nel weitwodd os eys nehc, Mardil is Sell Royschalk wieldh Gondor in eys nam unte long yars. 
Eti, Royen descendants bihr rar. Ir numer hieb esen muhim-ye reduce unte id Gentigvonia, ed tuntos, ies Roys bevis mistrusto dia ir nityens ed uperwiekh iens prokwtos. Ed ops, quoy bihr it suspecen endergwohm do Umbar quer joineer id camp im rebells, menxu alyi, tyehgvend ir ascendance, wohd gwens quas ne eent os nùmenori aserng. 
Ed adgwohm od khiek bihe trohven sem aserng cronprince quos rects ei thron buir recognihn ab quantens, ed id Gentigvonia eet mohnt ab wiswens garg-ye, woidend od sei talg dissensions iter ubgwehmient, ta gvehnient Gondor. Yinjier, quayque dohn ia wetsa, is Royschalk nawieldh Gondor, ed Elendils cron lyohg ep id grem os Roy Eârnil in ia Doms im Mortus, quer Eârnur hieb likwn id. 
Also, ed to buit wois bad sekwos-ye od sub id regne os Roy Eârnil, feugend ex siena Nordlands, is Roybrukh endergwohm do Mordor quer vijoineer iom alyi Ringdrukhs quim chef is eet. Bet ne pre anno 2000 ventureer exter Mordor ed, uperreidend id passe os Cirith Ungol, gwohm ad belagher Minas Ithil. I pris Minas Ithil in 2002, ed lambh id palantir kuzdt in id Tor. Tando id Trit Aiwo durit, nel-ye buir chassen ex Minas Ithil quod bihsit un gargloc sub id namo Minas Morgul. 
thumb|left|335 px
Id Dom iom Royschalks eet kalen Hûrins Dom, iesghi descens ex tom qui buit is Royschalk os Roy Minardil (1621-1634), Hûrin om Emyn Arrien, uno Nùmenori os noble genti. Tuntos hieb ies Roys semper chusen irens Royschalks bayna tens os eys race, ed pos Pelendurs gouvernement, id amt os Royschalk bihsit hereditar, kam idswo royaltat, passend ex iom pater do iom son au iom niebst kerab. 
Ed de facto ielg nov Royschalk, kun is assumpsit sien amt, swohr kassam de « mantines id scepter ed id Loy in id nam ios Roy, ed tiel id reiken ios Roy » Bet mox buir ta werds « tiel id reiken ios Roy » neid meis quem un ritual formule, aun effective vyige, iesghi Royschalks bug vasya maghs iom Roys. Lakin eent dar kathires, in Gondor, qui credihr od pos sem wakt reikiet un Roy, ed sems mohm id prever royal genti ios Nord quod, sekwent id rumor, dar gwivit in id skadh. 
Naiwo lakin sess ies Royschalks ep id awo throno, ed ies neter vohs cron ni hieb scepter. Ka signe irs amt, ies dohrj in hand tik un albh ghalg, ed ir bander eet alnos kwit, menxu id royal bander skieu, ep sable aptergrund, un kwitranghin dru, quod epkihr septa stars. 
Mardil Voronwë, ayt prest os sien genti, eebihiet succedden ab dwogimquar waldhend Royschalks Gondors, tiel id adgumt os Denethor II, iom dwogimsixt ed senst. In-kap gnohr un pridemsprist, eetghi id tid ios Vigilant Pace, unte-yod Sauron tup, arct ab id magh ios Albh Concil, ed i Ringdrukhs remien kohlen in Morguldal. Bet ab id gouvernement os Denethor Ist neti buit bruct un druv pace, ed hatta kun Gondor ne eet in ouvert weir, ids grances buir dayim-ye menacen. 
In id druna iom senst yars os Denethor Ist, i Uruks, un race em kyehrsen Uruks uns kyudost nerce, irrup ye id prest ker, ex Mordor ed, in 2475, lahr Ithilien ed sib udschturm Osgiliath. Boromir Denethorson (in quos honor eebihiet namen, serter, Boromir iom Nev Ringsokwis) vic i ed rekrig Ithilien, bet Osgiliath eebihiet videstruct ed ids mier petrabrigv rupt. Ed aiw abandonen buirta locs. Boromir eet uno megil korion, ed redwoin ab iomswo Roybrukh. Is eet noble ed suaenokw, suner ed os iser menos, bet unte id weir, is buit vurnen ab iom Morgul, ed tod arus oisnit eysa diens edghi is bihsit skohrdt ob paytten, ed mohr dwodem yars pos sien pater. 
Her inkapt Cirions long waldh. Is eet clever ed prudent wir, bet tuntos restrigen eet id stieure Gondors, ed Ciriono ne ghohd kwehre meis quem defende ids grances, menxu eys peinds (au id augos quod agihsit i) ei preparit cutts is khiek pare. I Corsars henseleer ids causta, yed id magno danger gwohmit nordtos. In ia vast lands os Rhovanion, inter Deusklays ed Argdehnu, gwivit taiper un gver irk alnos submitten ad Dol Guldurs teniwaldh. I commiss frequent razzias per id forest, tant quem id Anduinsdal, suder quem id Irissreumen, buit desern. Ti Balchoth vis ir numer crehsce dayim med samgenos leuds, adstrohmen ex Orient, menxu sammel sohnk id population Calenardhon. Cirioni molicit posdehrje garnisons in ia vriyens engwn id Anduin. 
Vidend id rlayu gwehme, Cirion yis messagers nordworts, ad budes khalassims, bet sert, yeghi tod yar (2510), i Balchoth construxeer mier barcasses ed plotts ep id eustouper ios Anduin, ed uperagend en masse id fluv, abfirscheer i defenders iom vriyens. Un gondorian armee quod stigh ex id sud buit intercept ed chasset nordtro, do alter ouper ios Limlint, quer, wehsend fujatan attaquet ab un horde Orken nisteurdus ex id Gabehrg, buit swaurs kyid Anduin. Tun contra cada speh, ubgwohm renforts currend ex id Dalgnord, ed ia horns im Rohirrim udcliengh ye id prest ker in Gondor, Eorl is Yun arrivit con sien Reiders ed is chassit i peinds, traquend tiel nehc i Balchoth unte id holo plain ios Calenardhon. Ad Eorl concess Cirion id region kay is pag ter sien folk, ed med Eorls oit, so sgillit id prientia iom dwo folks, ed kassiem is gwehmiet, casu quo, ad hehlpe ed khalasse iens swamens os Gondor. 
Sub Berens waldh, nevdemt Royschalk, un dar-ye graver perile menacit Gondor. Tri staur squaders, fanzowus ub ex Umbar ed Harad, hajoumeer gwis-ye Gondors causta, ed i peinds liend in plur stets, hatta tem nord quem Isens wostia. Sammel, i Rohirrim bihr attaquen westtos ed eusttos ed, lahn ir land, buir chassen do ia derventes ios Albh Gabehrg. Buit id yar (2758) ios Raukios Ghim quod brigh un extreme srigos ed plukwid sneigv nordtos ed eusttos, ed id durit unte takriban penkwe munts. Helm os Rohan ed eys dwo sons buir nicen unte tod weir, ed buir misere ed daunet in Eriador ed Rohan. Bet in Gondor, suder quem id Gabehrg, buit minter paytten, ed pre wergumt, Beregond Berenson hieb vicen i lahtors. Is fauran bud Rohan khalassims. Eet, pon Boromir, is megsto korion qui hieb-se aiwo revelet in Gondor, ed kun is successit sien pater (2763), Gondor miegh restablie sien stieure. Bet Rohan eeganeisiet lenter ud sien vurnsa, ed bi tod sabab Beren suaprim Saruman ed ei betrus ia cleicha os Orthanc, ed ab anno 2759, Saruman gwivit in Isengard. 
Nu-drohd mutu ye id tid Beregondios ies Dwerghs ed Orks in id Mighelgabehrg (2793-2799) unte furieus bois quom tik id rumor gwohm do id sud, hina ies Orks,feugend ud Nanduhirion, enderghens tehrtum Rohan kay page do id Albh Gabehrg. Esta tod danger buit fin-ye repulgen, buit pau zadrohden webenghesor in ia dalins ed derventes. 
Kun Belecthor II, is dwogimoint Royschalk mohr, mars idschi Kwito Dru os Minas Tirith, bet id buit likwn stahndo « tiel id reiken ios Roy », khiekit ghi bihe trohven semens. 
Sub id waldh os Tûrin II, Gondors peinds iter proieg, Sauron ghi hieb recupert siena maghs ed proschgwohm id dien kun is vahsit revele sien presence. Quanti, ploisko i boltsti, fug ex Ithilien ed sgwohm wester, ocolo id Anduin, todghi preter land eet infesten ab Mordorks. Nu-gadabihsit Tûrin pro sien yeudmens, in Ithilien, secret refuges, ex qua Henneth Annûn, quer diu is tin un garnison in alerte. Is fortificit idschi wertu Cair Andros (nam quod maynt « Longspoimo Nav », idghi insule hieb id skeip unios mier nav speicend nordworts med sien hog bug blaycht ab ia volns ios Anduin schiaund ep ia rockic aks) kay defende Anorien. Bet id magno menace gwohm sudtos quer i Haradrim hieb occupet Sudgondor ed quer ia katus rierz engwn id Poros. 
Kun staur armees lahr Ithilien, Roy Folcwine os Rohan gwup Eorls Oit ed pieyghit sien dulg ad Beregond qui hieb yisen do eys khalass mult wighs do Gondor. Med ir hehlp, Tûrin sohl un boi nieb ia Poros Pords, bet bo sons os Folcwine buir nict in katu. Ies Reiders sepul iens sekwent id swohd irs folk, ed ies lyehge nieb mutu sub id sam kurgan, eentghi yembraters. Diu stahsit id kurgan kalt Haudh in Gwanur ep id uber ouper ios fluv, ed Gondors peinds redwoieer gwehme pri. 
Turgon success Tûrin, bet de iom biht bilhassa mohmt od, dwo yars pre eys mohrt, Sauron manifestit-se iter se declarend-ye ouvert-ye, ed is penetrit Mordor quod hieb diutos wohrcto pro iom. Ed iter meis buir ia ruines os Barad-dûr redohmen, ed Fatghyor emsit tsay flamme, ed i sensti os Ithilien fug dalgtro. Kun Turgon mohr, Saruman lambh Isengard pro se, ed fortificit id. 
Echtelion II Turgonson eet un suaradh wir. Med id reste os magh is behans, is enderghens kardwne sien rig protie ia incursions os Mordor. Is incitit vasyens wirtic menscens, samt quodkwe origin, ad service iom, ed tim qui beviseer ses drudmans, adnohm is un exaltet rang ed sanbawihsit i med favors. Pro maungs om sien actions brug is imdadh ed radhs unios megil korion is kiemit meis quem ceter, Thorongil eet is kalt in Gondor, yani Starornd, isghi eet prompt ed hieb skarp vid, ed vohs un argwrnten star ep sieno mantel, yed nimen wois eys druv nam ni in quod vatan is hieb gnaht. Is gwohm ex Rohan quer is hieb servet ad Roy Thengel, bet is eet neis Rohirrim. Is siegv ammer menscens, landi ed mari, yed is vanicit sem dien do id skadh quetos is hieb surrect, hatta pre Echtelions regne ens. 
Baygh ops, Thorongil eedidaht sien radhs ad Ecthelion, saygend od id force im rebells os Umbar skip un grave danger pro Gondor, ed uno menace pro ia Sudfiefs, ed uno mahibe tehrg sei aiwo Saruman karrariet un ouvert weir. Bad is Royschalk ei ijieb quo is volit, ed so siemmel un pau significant flottille, ed lambh Umbar per surprise, unte swordst noct, prodahnd ad brand pelu corsar navs, ed ep ia quies katuit is corps-ad-corps contra iom Schabender, ed gvohn iom, poskwo sgwohm con sien flotte, subeihnvs tik minim leusa. Bet kun is rik Pelargir, maung leuds buir gomret ed stauniht ab eys refuse os gwehme tsay do Minas Tirith, quer megil honors intizier iom. 
Ad Echtelion yisit is un pawiropeku message, saygend : « Alya taska me beudent taiper, Swamen, ed mi esti zaruri drehde maung periles ed ordeils pre rikes Gondor, sei talg sessiet mieno meinyun. » Quayque nimen ghohd tarke quo consisteer cia taska, ni qualg injunctions is obedih, woiseer bariem quetro gwahsit. Isghi hieb uperern id Anduin abord un bark, ed ter, saygus pawiropekus ad sien sokwis, hieb is nakwohr sien khalwani itner, ed kun is buit dyohrct ye id senst ker, is gress, spehcend kyid Skadhgabehrg.
Thorongils asimat xubh disarroy do id citad, quantims kwohk to uno megil leus, ploisko maghses ad Denethor Echtelionson, taiper un wir matur kay assumpe id bungos os Royschalk, access-yei is quar yars serter, pos id mohrt siens pater. 
Denethor II eet un buland, mynder ed bolt wir, ed os royaler apparence quem quanti hiebeer parihn in Gondor pon pelu generations, eti is eet hakime, peluspohc, ed is wois maung de mores ed swohds. De facto, is samkwohk Thorongil kam anghen samkwehct un baygh prokwem kerab, ed lakin is gospoti hieb est ei semper perfert : in id kerd im popule leuds kam in id kehnsen siens pater hieb is occupet tik id dwoter place. Ye tod zaman, kathire buir qui mohn od Thorongil hieb sgwohmt pre eys rival bihsit eys poti, quayque ispet Thorongil hieb naiw iskwn supplante Denethor, ni pretenden ses alyo quem is sloug os eys pater. Ep tik oin pointo differeer ir radhs : pelus hieb Thorongil warnt Echtelion protie Saruman iom Albh in Isengard, ei recommandend anter ke suaprim Gandalf iom Greis. Bet inter Denethor ed Gandalf eet pau affinitat, ed khatem Echtelions regne, is Greis Pelgrin buit minter sellgwohmen do Minas Tirith. Itak, sekwos-ye, kun hol buit exclaren, kathire buir qui credihr od Denethor eet os subtile aum : ed od samt meis tjwowschi ed bassira quem i mensci siens tid, is hieb aunstohgen quis, in druve, eet so gospoti namt Thorongil, ed suspexit od Mithrandir ed so iskweer supplante iom. 
Kun Denethor bihsit Royschalk, is obkwohk ses un swamen qui dier id waldh uper quant. Eebaht pau yed eekleut ia dahn radhs, dind eeact sekwent sien wi kehnsen. Is hieb wohden sert-ye (2976), ducend ka esor Finduilas Adrahilsdugter os Dol Amroth. Is eet Dame os Beauteit ed swad in eys kerd, payn men dwodem yars hieb dohnen, ia de mohr. Denethor liubh iam, ye sien weidos, dorgvost-ye quem ceter gohnos ep ardh, ploisko iom ater iom sons ia hieb gohnen ei. Bet sekwent id commun-ye admiss opinion, ia hieb marsen apter ia walls ios Citad, ed hieb degviht kam un flor iom dalins ghyant ibs marbrises degveiht kun bihti transplantet ep id sterpo rock. Id Skadh quod kowpit-se eusti plehsit iam med dekhschat, ed ia eewiwehrt sien spects sudtro, kyid horizont ios Mar ia ghid. 
Pos ays mohrt, Denethor bihsit sombrer ed meis silent quem preter, ed eesiseddt diu mon in sien tor, mergen do sien brens, prekheissend od id drehden con Mordor ubgwehmiet sub eys regne. Buit crediht sekwos-ye od gnohskwnd bet mynder per buhsa ed treusend sien wi iser menos, is hieb dursen oismauter do id palantir ios Albh Tor. Neis iom Royschalks hieb aiw emen tod risk, ne hatta Roys Eârnil ed Eârnur, pos id pehden os Minas Ithil, kun Isildurs palantir hieb fallen do ia hands ios Peind, idghi Petra os Minas Tirith eet Anarions palantir anghst-ye accorden tei xihn ab Sauron. 
Also hassilit Denethor un intim gnohsa de quanto jinkdousit in eys rig, ed baygh trans ids grances, gnohsa de quod eys folk stieun, bet is eepayghiet dorgv ar pelu didrehdend Sauron, is bihsit alnos decrepit prematur-ye. Ed eys gururo crohsc sammel quem eys desperation, tem maung-ye quem in vasya wakyas tos zaman, Denethor viskwit tik ia effects ios aunsam combat quod oppos iom Swamen ios Albh Tor ei Swamen os Barad-dûr, ed it gwohm is do mistruses ceters qui katuer contra Sauron, ploisko ti qui dieugh pro eys wi interesses. 
Eno tid ios Weirringios gwohm prosch, ed ies sons os Denethor niek balirhoumer. Boromir, is penkater, is habibe siens pater, samkwohk iom per lige ed per sieno mynder temperament, yed pau alsu. Is eet petis un wir ios genos ios prever Roy Eârnur, nel-ye wehdend, sontern kamend khaliban webentadribes, albatta robust ed bogaturic, yed pau kaurndo de swohdic weidas, sonst pro ia narns om xiawngjas bois. Faramir, is yuner, samkwohk iom lige-ye, yed hieb un alnos different menos. Is oiskwit id kerd im menscen med tant peneration quem sien pater, bet quo is lis ter iom incitit meis ad tongjon quem ad honn. Is eet os affable dumos, baygh versen in swohdic weida ed connaisseur de music, ed itak is eet ayt commun-ye ye tod zaman ka minter courageus quem sien ater. Yed to ne eet id fall, tik is ne pieursk danger ob dimaar. Is eepreimt noble-ye Gandalf kun so eegwehmt do wastu, ed eebruncskwt id mensdeh ios Greis, ed in to kam ia maung alya jects, desplaisit is sien pater. 
Lakin ies brater kiem dorgvost-ye mutu, ed hieb semper esen it, pon ir miegve, ar quankwe Boromir hieb hohlpen ed protegen Faramir. Ed tuntos, neid jalousia ni rivalitat hieb cienryoun inter iens, kweter kay gaines id favor irs pater au laudens ab quantens. Faramir khiekit concepe od buit in Gondor semanghen in Gondor quel uperwehndiet Boromir, Denethors hered, hetman ios Albh Tor ed Boromir mohn sam-ye. Yed face ordeil, jects eetyehcient als. Bet de ia aventures tom tri unte id Weirring biht ample-ye lohgen alyer. Ed pos id Weir id waldh iom Royschalks gwohm do end, isghi hered om Isildur ed Anario rik, ed id royaltat buit restabliet, ed ep Echtelions Tor buit vis likes iter id bander ios Albh Dru.